РЕПУБЛИКА СРБИЈА

НАРОДНА СКУПШТИНА

Одбор за заштиту животне средине

20 Број: 06-2/326-12

11. децембар 2012. године

Б е о г р а д

ЗАПИСНИК

11. СЕДНИЦЕ ОДБОРА ЗА ЗАШТИТУ ЖИВОТНЕ СРЕДИНЕ,

ОДРЖАНЕ 11. ДЕЦЕМБРА 2012. ГОДИНЕ

Седница је почела у 14,15 часова.

Седницом је председавала Милица Војић Марковић, председник Одбора.

Седници су присуствовали чланови Одбора: Александра Томић, Биљана Илић Стошић, Константин Арсеновић, Живојин Станковић и Ивана Динић.

Седници Одбора присуствовали су заменици чланова Одбора: Невена Стојановић (заменик Зорана Васића) и Стефан Занков (заменик Жељка Сушеца).

Седници нису присуствовали чланови Одбора: Жељко Сушец, Зоран Бојанић, Јелена Мијатовић, Ана Новковић, Јудита Поповић (нити њихови заменици), Зоран Васић, Гордана Чомић, Иван Карић, Дејан Николић и Љубан Панић.

Седници су присуствовали и: Владимир Маринковић, народни посланик, Валентина Ђурета, координаторка алумни програма Београдског фонда за политичку изузетност, Владимир Радојичић, менаџер програма јавних политика Фондације Балкански фонд за локалне иницијативе, Саша Антонијевић, програмски асистент у Центру модерних вештина, Милош Ђајић, председник Управног одбора Центра модерних вештина и Милена Савић Иванов, шеф Банке биљних гена у Министарству пољопривреде, шумарства и водопривреде.

На основу члана 72. став 5, Одбор је одржао седницу без кворума за одлучивање у циљу обавештавања Одбора о питањима из његовог делокруга, по предложеном

Д н е в н о м р е д у :

1. Информација о резултатима истраживања о примени Закона о управљању отпадом;
2. Информација о формирању Зелене групе;
3. Предлог закона о потврђивању Међународног уговора о биљним генетичким ресурсима за храну и пољопривреду.

Прва тачка дневног реда - **Информација о резултатима истраживања о примени Закона о управљању отпадом**

Валентина Ђурета представила је Одбору резултате два истраживања о процесу доношења и примене одлука о управљању комуналним отпадом. Прво истраживање спроведено је у 26 јединица локалне самоуправе, у којима се налазе центри регионалних депонија. Истакла је да је ситуација различита од општине до општине. Утврђено је да постоји мали број депонија и да су депоније у фази пројектовања или у изградњи. Бројни су проблеми и слични су у многим општинама (недостатак средстава за изградњу регионалних депонија и слаба техничка опремљеност постојећих комуналних предузећа). Највећи проблем је капацитет локалне самоуправе, односно проблем непостојања стручњака у овој области. Приликом доношења локалних планова управљања отпадом, уочено је да јавност није била довољно укључена у поступак изналажења начина за боље управљање комуналним отпадом. Примећен је и проблем издавања малог броја дозвола за сакупљање секундарних сировина у појединим општинама, као и сукоба између постојећих комуналних предузећа и сакупљача секундарних сировина. Примећено је да готово и да нема примарне селекције отпада. Комунална предузећа би требало да обезбеде и контејнере за сепаратно одвајање отпада. То би довело до повећања накнаде за комуналне услуге.

Друго истраживање (дубинско) је спроведено у пет одабраних локалних самоуправа, већих и мањих: Кикинда, Бор, Ивањица, Краљево и Владичин Хан. Уочено је недовољно разумевање локалних власти за управљање отпадом, недостатак финансијских и материјалних средстава, као и да наплата комуналних услуга није на задовољавајућем нивоу. Закључено је да постоје четири модела организовања:

1. Међуопштинско јавно предузеће, које оснивају саме општине;
2. Јавно-приватно партнерство, чији је оснивач једна општина или град;
3. Регионално предузеће, чији је оснивач једна општина или град и
4. Заједничко привредно друштво.

Сваки од ових модела има своје предности и мане, а најбоље решење је четврти модел-заједничко привредно друштво.

Владимир Радојичић, генерални секретар Зелене иницијативе, представио је рад Зелене иницијативе, коју чине 22 организације цивилног друштва.

Друга тачка дневног реда - **Информација о формирању Зелене групе**

Милош Ђајић обавестио је Одбор да је Центар модерних вештина 2009. године иницирао оснивање Зелене посланичке групе, коју је чинило 24 народна посланика. Овом приликом понудио је народним посланицима да се оснује Зелена посланичка група и у овом сазиву. Истакао је предности оваквог организовања народних посланика (тематско окупљање народних посланика, повезивање народних посланика са експертима у овој области, континуирана сарадња са организацијама цивилног друштва које се баве екологијом). Овај вид тематског повезивања посланика је постојао у претходном сазиву у свим земљама у региону, а посланици Народне скупштине из претходног сазива били су повезани са колегама из региона. Овакво организовање је добровољно, а представници свих парламентарних странака се удружују ради општег добра, а то је заштита животне средине. Писма са иницијативом за формаирање Зелене посланичке групе су послата свим посланичким групама. Рад овакве зелене групе био би повезан са веб порталом, који би омогућио народним посланицима да се представе и комуницирају на различите теме. У том циљу предвиђена су и два семинара и округли сто са представницима невладиних организација (фебруар и март 2013. године). Мандат зелене посланичке групе је четири године.

Трећа тачка дневног реда - **Предлог закона о потврђивању Међународног уговора о биљним генетичким ресурсима за храну и пољопривреду**

Милена Савић Иванов, шеф Банке биљних гена, појаснила је члановима Одбора шта су биљни генетички ресурси. Навела је да Међународни уговор о биљним генетичким ресурсима за храну и пољопривреду представља међународни оквир за очување ових ресурса. Овим споразумом успостављен је мултилатерални систем да би све земље имале користи од свих генетичких ресурса који су основа за оплемењивање. Кроз споразум о трансферу материјала, све земље потписнице се обавезују да ће дозволити слободну размену генетичких ресурса. Краткорочни и директни корисници овог уговора су министарства пољопривреде земаља корисница, која ће примати помоћ у оквиру заједничког пројекта изградње капацитета, а корисници на дужи рок биће појединци и организације који имају приступ већој разноликости ових ресурса (пољопривредници и истраживачи). Овај уговор је потписала Савезна Република Југославија 1. октобра 2002. године.

У дискусији су учествовале: Невена Стојановић, Милена Савић Иванов и Милица Војић Марковић.

Члан Одбора Невена Стојановић истакла је да ову причу треба поједноставити како би се приближила грађанима, који би се на тај начин лакше информисали о овој теми.

Милица Војић Марковић обавестила је Одбор да ће, поводом представке групе грађана из села Горњи Лајковац, општина Мионица, у којој указују на проблеме изазване постојањем каменолома „Дреновац“, који је близу њиховог села, затражити информацију од инспекције у Сектору за контролу и надзор Министарства енергетике, развоја и заштите животне средине о томе шта је до сада урађено у циљу заштите животне средине поводом рада каменолома „Дреновац“, како би се тим људима помогло.

На иницијативу Невене Стојановић, Одбор ће од Министарства пољопривреде, шумарства и водопривреде затражити информацију о резултатима инспекцијске контроле овогодишњег рода кукуруза, као и информацију на који начин ће се поступати са кукурузом за који је утврђено присуство већег нивоа афлатоксина.

Седница је завршена у 15,00 часова.

СЕКРЕТАР ПРЕДСЕДНИК

Милица Башић Милица Војић Марковић